वीरगन्ज गोल्डकप : फाइनलमा आर्मी र पुलिस भिड्ने
प्रथम वीरगन्ज गोल्ड कपको उपाधिका लागि त्रिभुवन आर्मी फुटबल क्लब र नेपाल पुलिस क्लब भिड्ने भएका छन् । बिहीबार भएको दोस्रो सेमिफाइनलमा त्रिभुवन आर्मी क्लबले संकटा क्लबलाई १–० ले पराजित गर्दै फाइनलको यात्रा तय गरेको हो ।
वीरगन्ज — प्रथम वीरगन्ज गोल्ड कपको उपाधिका लागि त्रिभुवन आर्मी फुटबल क्लब र नेपाल पुलिस क्लब भिड्ने भएका छन् । बिहीबार भएको दोस्रो सेमिफाइनलमा त्रिभुवन आर्मी क्लबले संकटा क्लबलाई १–० ले पराजित गर्दै फाइनलको यात्रा तय गरेको हो ।यसअघि बुधबार भएको पहिलो सेमिफाइनलमा नेपाल पुलिस क्लबले आयोजक भेट्रान्स सिटी क्लब वीरगन्जलाई सडन डेथमा पराजित गर्दै फाइनलमा पुगिसकेको छ । बिहीबार भएको दोस्रो सेमिफाइनलमा त्रिभुवन आर्मी फुटबल क्लबका रिपु भोलोनले खेलको २३औँ मिनेटमा गोल गरेका थिए । भोलोनको गोल नै निर्णायक सावित भएको थियो । संकटा क्लबले दुई पटक गोल फर्काउन मौका पाए पनि त्यसलाई गोलमा परिणत गर्न सकेन । सेमिफाइनलमा एक गोल गरेका आर्मीका रिपु भोलोन म्यान अफ द म्याच घोषित भएका थिए । उनलाई नेपाल पत्रकार महासंघ पर्साका अध्यक्ष अनुप तिवारीले नगद १० हजार रुपैयाँ पुरस्कार दिएका थिए ।गत कात्तिक १८ देखि सुरु भएको प्रथम वीरगन्ज गोल्डकपको फाइनल खेल शनिबार हुनेछ । वीरगन्ज महानगरपालिका मुख्य प्रायोजक रहेको प्रथम वीरगन्ज गोल्डकपको विजयी टोलीले ११ लाख ११ हजार ११ सय रुपैयाँ र उपविजेताले ५ लाख ५५ हजार ५ सय रुपैयाँ पुरस्कार राशि पाउने छन् । वीरगन्जको आदर्शनगर रंशालामा दर्शकका लागि अस्थायी प्याराफिट निर्माण गरिएको छ । 